《秋夜示李十》
宋代·吕本中

晴鸠不时鸣，雨鸠不暂歇。相去跬步间，屡见屐齿折。

寒泥拥衰草，秋扇罢残热。今晨好风景，稍贷屋头月。

清光冷相照，玉艳满金玦。唤客坐前窗，文字相澡雪。

殷勤傍诗律，未暇了曲糵。澜翻谈经口，邂逅如意铁。

我歌君辄书，字字有行列。不须陛枑严，但要兵卫设。

譬如南山石，瑑齿当井渫。真成一战霸，未可三鼓竭。

人生各泾渭，世事亦滕薛。高堂食肉人，两马方踶齧。

何知缊袍底，犹有不安节。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。